Resumé

Konsekvensanalyse af en retfærdig beskatning af den digitale økonomi

A. Behov for handling

Hvorfor? Hvad er problemstillingen?

Gennem selskabsbeskatning søges det at beskatte overskud, hvor værdien skabes, men de nuværende internationale skatteregler er udformet til den traditionelle økonomi. Med de nuværende regler kan der ikke tages højde for nye måder at skabe værdi på i den digitale økonomi, som kræver mindre fysisk tilstedeværelse og hvor brugerbidrag og immaterielle aktiver spiller en væsentlige rolle. De offentlige budgetter og den sociale retfærdighed er berørt. Som reaktion træffer et stigende antal medlemsstater ensidige foranstaltninger, som risikerer at fragmentere det indre marked.

Hvilke resultater forventes der af initiativet?

Initiativet forventes for det første at beskytte det indre markeds integritet og korrekte funktion. For det andet har det til formål at sikre, at medlemsstaternes finanser er bæredygtige, og at de nationale skattegrundlag ikke udhules af digitaliseringen. For det tredje bidrager det til at opretholde social retfærdighed og lige vilkår for alle virksomheder.

Hvad er merværdien ved at handle på EU-plan?

Da problemet omhandler international fordeling af beskatningsrettigheder, kan det ikke håndteres dækkende på medlemsstatsniveau. Desuden vil det med handling på EU-niveau kunne undgås at fragmentere det indre marked, og at der skabes nye hindringer for virksomheder eller potentielle smuthuller, som kunne opstå på grund af ukoordineret handling fra de forskellige medlemsstater.

B. Løsninger

Hvilke lovgivningsmæssige og ikkelovgivningsmæssige løsninger er overvejet? Foretrækkes en bestemt løsning frem for andre? Hvorfor?

Først blev en samlet løsning undersøgt. De vigtigste muligheder: Mulighed 1: Forslag om ændring af reglerne for det fælles konsoliderede selskabsskattegrundlag (FKSSG) Mulighed 2: Direktiv om digitalt fast driftssted og principper for henførsel af overskud med justeringer af FKSSG Mulighed 3 (foretrukket): Mulighed 2 samt en henstilling om at ændre reglerne med hensyn til tredjelande. Dernæst blev også en midlertidig løsning overvejet, idet det vil tage tid at reformere selskabsskattereglerne og for at undgå, at medlemsstaterne vedtager ensidige foranstaltninger. Den foretrukne midlertidige løsning er et direktiv om et fælles system med en skat på visse digitale aktiviteter.

Hvem støtter hvilken løsning?

Samlet løsning: 14 ud af 21 nationale skattemyndigheder og 58 % af de 446 respondenter i den offentlige høring mener, at den samlede løsning udgør det bedste svar på de nuværende problemer. Midlertidig løsning: 10 ud af 21 nationale skattemyndigheder og 53 % af respondenterne i den offentlige høring mener, at "skat på indtægter fra visse digitale tjenester" udgør det bedste svar på de nuværende problemer.

C. Den foretrukne løsnings virkninger

Hvilke fordele er der ved den foretrukne løsning (hvis en bestemt løsning foretrækkes – ellers fordelene ved de vigtigste af de mulige løsninger)?

Samlet løsning: Borgerne vil som en følge af løsningen opfatte beskatningen som mere retfærdig, idet den sikrer, at store virksomheder med væsentlige digitale aktiviteter ikke slipper for at betale skat i EU. Virksomhederne vil have gavn af mere lige vilkår, idet revisionen af reglerne vil fjerne konkurrenceforvridninger. De nationale skattemyndigheder vil få gavn af en positiv indvirkning på de offentlige finanser, idet løsningen vil bidrage til selskabsskattesystemets langsigtede bæredygtighed. Midlertidig løsning: Borgerne vil som en følge af løsningen opfatte beskatningen som mere retfærdig ved at sikre en minimumsbeskatning i EU for de virksomheder, der er mest afhængige af brugerbidrag og -data. Løsningen vil give en stabil skatteramme for virksomheder med aktiviteter i EU, idet det undgås, at det indre marked fragmenteres.

Hvilke omkostninger er der ved den foretrukne løsning (hvis en bestemt løsning foretrækkes – ellers omkostningerne ved de vigtigste af de mulige løsninger)?

Samlet løsning: Foranstaltningen vil øge byrden fra regulering og ved overholdelse for alle virksomheder, der er omfattet af løsningens anvendelsesområde. De nationale skattemyndigheder vil også have udgifter til gennemførelse af det nye system, navnlig til IT og uddannelse af personale. Midlertidig løsning: Store virksomheder, der ligger over tærskelværdierne, vil blive mødt med yderligere indberetningskrav med henblik på at beregne deres skattegrundlag i de medlemsstater, hvor de er aktive. De nationale skattemyndigheder vil også have startomkostninger ved gennemførelse af det nye system, navnlig til IT og uddannelse af personale.

Hvordan påvirker den foretrukne løsning virksomhederne, herunder de små og mellemstore virksomheder og mikrovirksomhederne?

Samlet løsning – foranstaltningen vil genetablere lige vilkår mellem multinationale og mindre virksomheder, der ofte i mindre grad er digitaliserede eller mindre aktive på tværs af grænserne. Dette vil gavne SMV'er og mikrovirksomheder. Foranstaltningen kan øge byrden fra regulering og ved overholdelse, hvilket kan have en større negativ virkning for SMV'er med aktiviteter på tværs af grænserne. Midlertidig løsning – SMV'er vil ikke blive berørt, idet deres indtægter vil ligge under tærskelværdien.

Vil den foretrukne løsning få væsentlige virkninger for de nationale budgetter og myndigheder?

Den samlede løsning vil bidrage til selskabsskattesystemets langsigtede bæredygtighed og til en mere retfærdig fordeling af skatteindtægter. Den midlertidige løsning vil medføre en indtægtsstigning for de nationale budgetter, selv om de forventede yderligere indtægter fra skatten vil være forholdsvis beskedne i betragtning af det snævre anvendelsesområde og anvendelsen af tærskelværdier.

Vil den foretrukne løsning få andre væsentlige virkninger?

Forslaget forventes at definere EU's vision og tjene som et eksempel, der kan påvirke de internationale drøftelser.

D. Opfølgning

Hvornår vil foranstaltningen blive taget op til fornyet overvejelse?